Siaminis gaidukas

Siaminis gaidukas, Siamo kautyninė žuvytė (Betta splendens) – guraminių (Osphronemidae) šeimos žuvis.
Dydis iki 6-7 cm ilgio. Kvėpuoja ne tik vandenyje ištirpusiu deguonimi, bet taip pat ir atmosferos oru.

Patinas turi gerokai didesnius pelekus nei patelės, esti ryškių ir įvairių spalvų. Gamtoje laukinių formų spalvos skiriasi priklausomai nuo regiono. Azijos akvariumininkai yra išvedę begalę selekcinių ir spalvinių gaidelių formų. Dažniausiai pasitaiko ryškiai raudonos, bordo, mėlynos, žalsvos spalvos žuvys.

Tailande, Kambodžoje, Laose, – rengiamos specialios šių žuvų kovos. Gyvena stovinčiuose ar labai lėtos tėkmės vandenyse su gausia augalija ir dumblėtu dugnu. Pirmą kartą į Europą pateko 1892 metais, importuotos į Prancūziją.

 Auginimo sąlygos 

 Akvariumas 
Akvariumo dydis – 20 litrų ar daugiau.https://fishtankadvisor.com/tank-size-betta-fish/ Tai tropinės žuvys, reikalaujančios 24-28 °C vandens temperatūros. Mėgsta neutralų ar šiek tiek rūgštinį vandenį (pH 6,0-8,0).https://www.fishkeepingwisdom.com/ph-for-betta-fish/

Gaideliui reikalingas akvariumas su minimaliu vandens judėjimu. Tai ypač svarbu ilgapelekiams gaideliams, nes dėl ilgos uodegos jiems sunkiau judėti ir juos smarkiau nešioja srovė.https://www.hepper.com/is-betta-filter-current-too-strong/ Šios žuvys turi ne tik žiaunas, bet ir labirintinį organą, kuriuo įkvepia oro nuo paviršiaus, todėl akvariumo viršuje būtina palikti oro tarpą.Apriliani, N. S. ., Supriyati, H. ., & Luthfi, M. J. . (2019). Histological Study of Respiratory Organ of Betta sp. Proceeding International Conference on Science and Engineering, 2, 181–184. https://doi.org/10.14421/icse.v2.81 Akvariume reikia slėptuvių, geriausiai tinka natūrali aplinka – akvariuminės medžių šakos ar šaknys ir daug augalų, ypač plūduriuojančių.

 Mityba 
Gaideliai yra plėšrūnai, laisvėje besimaitinantys zooplanktonu, smulkiais vėžiagyviais, vabzdžiais ir jų lervomis. Jie prastai virškina angliavandenius, tad reikalingas maistas su itin daug baltymų. Gaidelius galima palepinti šaldytais ar gyvais bestuburiais – uodų lervomis, artemijomis, mizidėmis, dafnijomis.https://www.aquaticpetshome.com/what-to-feed-betta-fish/ 

 Agresija 
Gaideliai yra agresyvios žuvys, linkusios ginti savo teritoriją ir pulti kitus savo rūšies atstovus. Patinai agresiją parodo atverdami žiaunas ir išskėsdami pelekus, taip bandydami išgąsdinti taikinį. Patinai elgiasi aršiausiai ir dažnai tarpusavyje kaunasi iki mirties, o su patelėmis taikiai sugyvena tik poravimosi metu.https://aquariumwonder.com/fish/bettas/are-bettas-aggressive/  Todėl viename akvariume galima laikyti tik vieną bet kurios lyties gaidelį.

Visgi patelės gali būti mažiau agresyvios, todėl kai kurie akvariumistai kartu laiko keletą patelių. Tokie akvariumai yra labai prieštaringai vertinami, nes žuvų elgesys nenuspėjamas ir dažnai baigiasi mirtimis.https://forum.aquariumcoop.com/topic/29379-the-sketchy-ethics-of-betta-sorority-tanks/

Gaideliai gali pulti ir kitų rūšių žuvis. Agresijos tikimybė didesnė, jei kitos žuvys yra panašios į gaidelį arba į akvariumą įleidžiamos po gaidelio, kai jis akvariumą jau laiko savo teritorija. Agresiją sukelti taip pat gali per mažas akvariumas. Greitos žuvys, pvz. tetros ar danijos, gali pačios puldinėti gaidelius ir kandžioti jų ilgus pelekus. Tinkami sugyventiniai – rasboros, tetros, pecilijos, taikios dugninės žuvys, pvz. šarvuotieji šamukai, ancistrusai ir kiti smulkūs šamai.

 Veisimas 
Kaip ir daugelis labirintinių žuvų patinų, prieš nerštą patinas stato lizdą iš oro burbuliukų. Neršia ir bendrame akvariume, tačiau jei norime išauginti jauniklius, geriausia žuvis perkelti į atskirą akvariumą, kuriame vandens lygis turėtų būti žemas, ne daugiau kaip 20-25 cm. Neršto akvariume grunto nereikia, bet būtina įdėti keletą smulkialapių augalų krūmų, kad patelė turėtų kur slėptis nuo agresyvaus patino. Prieš įleidimą į neršto akvariumą gaidukų pora laikoma atskirai. Neršto akvariume temperatūra pakeliama 2-3 °C aukščiau nei įprasta. Filtras ir oro kompresorius neturi sukelti stiprių vandens srovių, kitaip patinas negalės pastatyti lizdo. Geriausiai tuo metu filtrą ir kompresorių iš viso išjungti.

Ikreliai (jų būna iki 600) išneršiami tiesiai į lizdą. Patinas po neršto tampa agresyvus, saugo lizdą nuo kitų žuvų. Jei pora neršia atskirame akvariume, patelę tuo metu reikia atskirti ir palikti patiną vieną rūpintis palikuonimis. Po neršto praėjus maždaug 24 valandoms, išsirita lervutės. Dar po kelių parų mailius pradeda plaukioti ir intensyviai ieškoti maisto. Reiktų pradėti juos maitinti infuzorijomis, nors galima duoti ir specialaus mailiui skirto maisto arba labai smulkiai sutrinti įprastą sausą pašarą (dribsnius).

 Šaltiniai 

Kategorija:Guraminės
Kategorija:Akvariuminės žuvys